Title: Decotto de chimbanta raighinas
Author: Ulassai
Last saved by: Principale

Decottu de chimbanta raighinas
Risposta a Maloccu de Fonne

                  1.
Fattu da-e chimbanta raighinas
amaru ti cumponzo unu decottu;
tue ti cheres dare a pes a tottu
ca senza frenu curres e camminas.

                  2.
In sos poggios fuducos e pischinas,
si no ischis andare, non t'abburres.
Fattu da-e chimbanta raighinas
amaru ti cumponzo unu decottu:
tue ti cheres dare a pes a tottu
ca senza frenu camminas e curres.

                   3.
S'inoghe cosas sabias no discurres,
veramente ti perdes e t'aggravias;
s'inoghe no discurres cosas savias,
birgonzosu resultas in pienu.
Fattu da-e chimbanta raighinas
amaru ti cumponzo unu decottu;
tue ti cheres dare a pes a tottu
ca camminas e curres senza frenu.

                   4.
Però sos quinternos de Murenu
pensa chi sun antigos e modernos;
però sos de Murenu quinternos
antigos e modernos sunu, pensa.
Fattu da-e chimbanta raighinas
amaru ti cumponzo unu decottu;
tue ti cheres dare a pes a tottu
ca camminas e curres frenu sensa.

                    5.
Si dimandas de iss'est cos'immensa
da-e medas si hat fattu sa defensa,
de primu capu tenet sa dispensa
in su menzus poeticu treattu.
Ca senza frenu curres e camminas
tue ti cheres dare a pes a tottu;
amaru ti cumponzo unu decottu
da-e chimbanta raighinas fattu.

                   6.
Pro cantu ch'hamus paberi barattu,
a su mastru l'iscrio unu mandatu,
chi segundu su nobile cuntrattu
m'imparet trinta dies in su mese.
Amaru ti cumponz'unu decottu
fattu da-e chimbanta raighinas,
ca senza frenu curres e camminas
tu'a tottu ti cheres dare a pese.

                   7.
E-i custu modellu ite lu crese?
Est unu traversadu vinti sese,
su menzus ischisitu intr'e sos rese
de sos cantigos dignos de imparu.
Tue ti cheres dare a pes a tottu
ca senza frenu curres e camminas;
fattu da-e chimbanta raighinas
unu decottu ti cumponzo amaru.